b"\n_START_ARTICLE_\nAyodhya\n_START_SECTION_\nHist\xc3\xb2ria\n_START_PARAGRAPH_\nFou capital del regne de Kosala, seu de la cort del 36\xc3\xa8 rei de la l\xc3\xadnia solar, Dasaratha. Fou el lloc de naixement de Shri Rishabh Dev considerat el pare del jainisme. El budisme s'hi va introduir sota l'imperi Maurya i la dinastia Gupta, quan va arribar al seu cim. Bhagwan Swaminarayan, fundador de la secta hind\xc3\xba de Swaminarayan, hi va viure quan era infant. Fou el lloc de naixement de diversos reis mitol\xc3\xb2gics de l'hinduisme. Va perdre la seva import\xc3\xa0ncia religiosa despr\xc3\xa9s de les destruccions patides pels gazn\xc3\xa8vides i g\xc3\xbarides. Modernament \xc3\xa9s una ciutat de segon orde. El regne tailand\xc3\xa8s d'Ayodhya va rebre el seu nom d'aquesta ciutat._NEWLINE_Despr\xc3\xa9s de la dinastia solar mitol\xc3\xb2gica, i del domini budista, va seguir un renaixement del brahmanisme i el rei Vikramaditya (vers 57) hauria constru\xc3\xaft la ciutat i constru\xc3\xaft diverses capelles relacionades amb la vida de Rama i altres construccions entre les quals Ramkot amb el fort i el palau reial, la capella Nageswar Nath, el monticle sagrat de Maniparbat i altres temples. El rei Kosala la va fer la seva capital; despr\xc3\xa9s fou regida per les dinasties Samudra Pal, Sribastam, i Kanauj fins a la conquesta musulmana al segle XI. Tamb\xc3\xa9 es van construir temples budistes i jainistes. El monjo viatger xin\xc3\xa8s Xuanzang (Hwen Tsang) el 636 va trobar 20 temples budistes amb 3000 monjos en mig d'una gran poblaci\xc3\xb3 hind\xc3\xba. Cinc temples jainistes de la segona meitat del segle XVIII marquen el lloc de naixement de cinc dels principals l\xc3\xadders d'aquesta religi\xc3\xb3; hi ha altres temples m\xc3\xa9s antics per\xc3\xb2 restaurats. Els musulmans van construir tres mesquites sota Baber i Aurangzeb amb els materials de tres temples hind\xc3\xbas: el Ram Janmabhoomi que marcaria el lloc de naixement de Rama, el Swarga-dwara que marcaria el lloc de la seva cremaci\xc3\xb3, i el Taretaka-Thakur, on va fer un dels seus majors sacrificis. La principal d'aquestes mesquites fou la de Babri (Baber). Al final del segle XIX tenia 96 temples hind\xc3\xbas i 36 mesquites destacant el temple de Darshan Singh o de Man Singh de la meitat del segle XIX, i el Hanuman Garhi. Els nacionalistes hind\xc3\xbas, oposats a l'exist\xc3\xa8ncia de mesquites als llocs considerats sagrats per la seva religi\xc3\xb3, la van destruir el 1992._NEWLINE_El 5 de juliol de 2005 cinc suposats terroristes van atacar el lloc on els nacionalistes hind\xc3\xbas volien construir el nou temple de Rama que havia estat una mesquita; els cinc van morir en el tiroteig i hi va morir tamb\xc3\xa9 un civil."